recursal/SuperWikiNEXT-32B huggingface dataset:
**Elizabeth "Liz" Gleadle** (s. 5. joulukuuta 1988 Vancouver, Brittiläinen Kolumbia) on kanadalainen keihäänheittäjä.

Vuonna 2005 Gleadle oli viides Marrakechin alle 18-vuotiaiden MM-kisoissa. Seuraavana vuonna hän oli 12:s Pekingin alle 20-vuotiaiden MM-kisoissa. Vuonna 2009 Gleadle oli Belgradin universiadeissa viides ja vuonna 2011 Shenzhenin universiadeissa kahdeksas.

Lontoon olympialaisissa 2012 Gleadle oli 12:s tuloksella 58,78. Edellisen kerran kanadalaisnainen oli kilpaillut olympialaisten keihäänheitossa Soulissa 1988.

Vuonna 2014 Gleadle voitti neljännen Kanadan-mestaruutensa tuloksella 60,62. Saman vuoden Glasgow’n Kansainyhteisön kisoissa 2014 hän oli viides ja maanosien cupissa kolmas. Vuonna 2015 Gleadle voitti kultaa Toronton Pan-Amerikan kisoissa tuloksella 62,83. Pekingin MM-kilpailuissa 2015 hän oli yhdestoista. Hän karsiutui loppukilpailusta Rio de Janeiron olympialaisissa 2016. Lontoon MM-kilpailuissa 2017 hän oli kahdestoista.

Gleadle sijoittui neljänneksi Gold Coastin Kansainyhteisön kisoissa 2018. Hän saavutti hopeaa Liman Pan-Amerikan kisoissa 2019 tuloksella 63,30. Saman vuoden Dohan MM-kilpailuissa 2019 hän karsiutui loppukilpailusta, kuten myös vuodelle 2021 siirretyissä Tokion olympialaisissa. Eugenen MM-kilpailuissa 2022 hän sijoittui yhdeksänneksi tuloksella 59,59.

Gleadlen henkilökohtainen ennätys on Kawasakissa 10. toukokuuta 2015 heitetty 64,83 metriä. Se on myös Kanadan ennätys, jota Gleadle on parantanut useaan otteeseen.

Lähteet
-------

1. ↑  Elizabeth Gleadle *Olympic.ca*. Canadian Olympic Committee. Viitattu 29.6.2015. (englanniksi)
2. 1 2 3 4 5  Elizabeth Gleadle Kansainvälinen yleisurheiluliitto.  (englanniksi)
3. 1 2 3 4 5 6  Elizabeth Gleadle Tilastopaja (vaatii kirjautumisen, maksullinen palvelu).  (englanniksi)
4. ↑  Stewart, Megan: Four Vancouver athletes to follow at the Commonwealth Games *Vancourier.com*.  18.7.2014. Glacier Media Inc. Viitattu 29.6.2015. (englanniksi)
5. ↑  Gleadle wins fourth Canadian javelin title *Aiisports.com*.  30.6.2014. Association of Independent Institutions. Viitattu 29.6.2015. (englanniksi)[vanhentunut linkki]
6. ↑  Clipperton, Joshua: Elizabeth Gleadle, Canadian javelin thrower, loves underdog spot *Panam.cbc.ca*.  24.6.2015. CBC/Radio-Canada. Viitattu 29.6.2015. (englanniksi)

Aiheesta muualla
----------------

* Liz Gleadlen viralliset verkkosivut (Arkistoitu – Internet Archive) (englanniksi)

|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* World Athletics
* Tilastopaja 🔒

 |

 |
**Bengt (Pentti) Birgerinpoika** (Bjälbo) (ruots. *Bengt Birgersson*) (1254 – 25. toukokuuta 1291) oli ensimmäinen Suomen herttua.

Bengtin vanhemmat olivat Birger-jaarli ja tämän puoliso Ingeborg. Hänet määrättiin jo lapsena hengelliseen säätyyn, vuonna 1269 hänestä tuli Linköpingin arkkiteini. Bengt asettui vanhempien veljiensä keskinäisessä riidassa Maunu Ladonlukon puolelle ja tuli tämän kruunajaisissa 1277 sekä kansleriksi että vasta perustetun tärkeän valtioelimen eli kuninkaan neuvoskunnan jäseneksi. Kuningas Maunu nimitti Bengtin Suomen herttuaksi 1284 vahvistaakseen sukunsa asemaa ylimystöä vastaan. Bengt säilytti asemansa senkin jälkeen, kun hänestä tuli Linköpingin piispa 1285 ja hän sai sen myötä vaikutuspiiriinsä tärkeän Gotlannin alueen. Bengt ei liene koskaan käynyt Suomessa, mutta puuttui ilmeisesti herttuakuntansa hallintoon, koska velkaantui sen takia. Hän määräsi testamentissaan Turun tuomiokirkolle 840 markan arvosta hopeaa, käytettäväksi muun muassa alttarin perustamiseen.

Lähteet
-------

1. 1 2  Heikinheimo, Ilmari (toim.): *Suomen elämäkerrasto*, s. 580. Helsinki: Werner Söderström Osakeyhtiö, 1955.


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* Kansallisbiografia

 |

 |
*Tämä artikkeli käsittelee tieteenfilosofiaa. Rakenteellinen realismi on myös poliitisen realismin suuntaus.*
**Strukturaalinen realismi** (*rakenteellinen realismi*) on tieteenfilosofinen kanta, joka liittyy keskusteluun tieteellisestä realismista ja antirealismista. Se on realistinen tieteellisten teorioiden kuvaamien rakenteiden suhteen.

Perinteisen tieteellisen realismin mukaan meidän tulisi uskoa parhaiden tieteellisten teorioidemme olettamiin (myös havaitsemattomissa oleviin) entiteetteihin. Antirealismi puolestaan kieltää tämän. Strukturalistisen realismin mukaan meidän tulee sen sijaan sitoutua teorioidemme matemaattiseen tai rakenteelliseen sisältöön, mutta ei teorioiden olettamiin entiteetteihin. Lähtökohtana ajatukselle on se, että teorioiden vaihtuessa vanhojen teorioiden falsifioinnin myötä nämä rakenteet yleensä säilyvät, vaikka entiteetit vaihtuisivatkin.

Strukturalistisen realismin mukaan tieteen kehityksessä on näin kyse jatkuvasta matemaattisen rakenteen määrittelystä. Strukturalistista realismia esitti ensimmäisenä John Worrall (1989). James Ladymanin mukaan strukturalistinen realismi on sekä monien realistien että antirealistien mukaan tieteellisen realismin puolustettavimmissa oleva muoto.

Lähteet
-------

1. 1 2  Hartimo, Mirja: Johdatus tieteenfilosofiaan Tampereen yliopisto. Viitattu 3.6.2009. [vanhentunut linkki]
2. 1 2  Ladyman, James: Structural Realism *The Stanford Encyclopedia of Philosophy*. The Metaphysics Research Lab. Stanford University. Viitattu 3.6.2009. (englanniksi)

Kirjallisuutta
--------------

* Ladyman, J.: What is structural realism?.  *Studies in History and Philosophy of Science*, 1998, 29. vsk, s. 409–424.
* Maxwell, G.: "Structural realism and the meaning of theoretical terms". Teoksessa Winokur, S. & Radner, M. (toim.): *Analyses of Theories and Methods of Physics and Psychology (Minnesota Studies in the Philosophy of Science: Volume 4)*, s. 181–192. Minneapolis: University of Minnesota Press, 1970.
* Psillos, S: Is structural realism possible?.  *Philosophy of Science*, 2001, 68 (Supplementary Volume). vsk, s. S13–S24.
* Worrall, J.: Structural realism: The best of both worlds?.  *Dialectica*, 1989, 43. vsk, s. 99–124.

Aiheesta muualla
----------------

* Bain, J.: Towards structural realism (Arkistoitu – Internet Archive) (englanniksi)
* Ladyman, James: Structural Realism *The Stanford Encyclopedia of Philosophy*. The Metaphysics Research Lab. Stanford University.  (englanniksi)
* Votsis, Ioannis: A bibliography of work on structural realism (englanniksi)
**Josef Šroubek** (2. joulukuuta 1891 – 29. elokuuta 1964) oli böömiläinen ja tšekkoslovakialainen jääkiekkoilija ja jalkapalloilija. Jääkiekossa hänen pelipaikkansa oli hyökkääjä.

Šroubek aloitti jalkapalloharrastuksen nuoruudessaan ja liittyi 1905 Sparta Prahaan. Hän pelasi lisäksi uransa aikana joukkueissa Slavia Praha, FK Viktoria Žižkov ja 1. FC Brünn. Hän esiintyi myös Böömin jalkapallomaajoukkueessa.

Šroubek alkoi pelata jääkiekkoa vuonna 1910. Hän nousi nopeasti Böömin jääkiekkomaajoukkueeseen ja oli mukana voittamassa Euroopan mestaruutta 1911. Ensimmäinen maailmansota katkaisi hänen urheilu-uransa, mutta hän jatkoi pelaamista sodan jälkeen voittaen olympiapronssia Antwerpenin kesäolympialaisissa 1920 Tšekkoslovakian paidassa. Šroubek teki pronssiottelussa Ruotsia vastaan ottelun ainoan maalin ja ratkaisi näin maalleen olympiamitalin. Hän voitti myöhemmin EM-kultaa myös vuosina 1922, 1925 ja 1929. Yhteensä hän pelasi 40 maaottelua tehden niissä 18 maalia. Seuraurallaan hän siirtyi 1923 Sparta Prahaan ja seuraavana vuonna Slavia Prahaan.

Lähteet
-------

1. ↑
*Tämä artikkeli kertoo pokerinpelaajasta, John Henningan on myös John Morrison -nimellä tunnettu showpainija.*

**John Hennigan** (s. 10. maaliskuuta) on yhdysvaltalainen pokeriammattilainen. Hänen lempinimensä on "Johnny World".

Hennigan on urallaan voittanut kaksi World Series of Poker (WSOP) -turnausta ja yhden World Poker Tour -kisan. WSOP:n pääturnauksessa hän on parhaimmillaan ollut 19. (vuonna 1999).

Vuonna 2002 Hennigan voitti Yhdysvaltain pokerimestaruuden (The United States Poker Championship, USPC). 7 500 dollarin sisäänoston no limit hold'em -turnauksessa hän voitti lopun kaksinpelissä Erik Seidelin ja sai palkintona 216 000 dollaria. Vuonna 2005 hän on samassa kisassa viides. Hennigan on Daniel Negreanun lisäksi ainoa pelaaja, jolla on sekä WSOP-, WPT- että USPC-voitto.

Tammikuussa 2007 Hennigan voitti WPT:n Borgata Winter Open -turnauksen. Sen ykköspalkinto oli 1 606 223 dollaria.

Elokuussa 2007 Henniganin pokeriuran turnausansiot ylittivät 2,9 miljoonaa dollaria. Pokerin lisäksi Hennigan on erinomainen poolinpelaaja ja pelasi sitä ammattilaisena ennen pokeriuraansa.

WSOP-rannekkeet
---------------

| Vuosi | Turnaus | Voittosumma (USD) |
| --- | --- | --- |
| 2002 | $ 2,000 H.O.R.S.E. | 117 320 |
| 2004 | $ 5,000 Limit Hold'em | 325 360 |

Lähteet
-------

1. ↑   : John Hennigan WSOP player profile World Series of Poker. Viitattu 10. elokuuta 2007.
2. ↑
3. ↑   (Arkistoitu – Internet Archive) luettu 8.2.2007
4. ↑   : John Hennigan stats The Hendon Mob. Viitattu 10. elokuuta 2007.
5. ↑   luettu 8.2.2007
6. ↑   luettu 8.2.2007

Aiheesta muualla
----------------

* WPT:n profiili
* John Hennigan Wins Borgata Winter Poker Open[vanhentunut linkki]
* John Hennigan The Hendon Mob Poker Databasessa (englanniksi)
**Panagía Chalkéonin kirkko** (kreik. Ναός Παναγίας Χαλκέων, *Naós Panagías Chalkéon*) on bysanttilaisaikainen kirkko Thessalonikissa Kreikassa. Se kuuluu Thessalonikin varhaiskristillisiin ja bysanttilaisiin muistomerkkeihin, jotka ovat Unescon maailmanperintökohde.

Panagía Chalkéonin kirkko.
Kirkko on rakennettu vuonna 1028. Se on omistettu "Kupariseppien Neitsyt Marialle", mikä viittaa alueella työskennelleisiin käsityöläisiin. Se sijaitsi alun perin kaupungin antiikin aikaisella agoralla eli torilla niin kutsutun Kupariseppien stoan lähellä. Kirkon rakennuttaja oli sen länsipään sisäänkäynnin yläpuolelle kirjoitetun omistuskirjoituksen mukaan *prōtospatharios* Kristoforos, Lombardian *katepanō* (kummatkin bysanttilaisia arvonimiä).

Kirkko on tyypiltään ristikirkko, jossa on kupoli. Se on rakennettu punatiilistä ja siksi sitä kutsutaan myös "Punaiseksi kirkoksi". Siinä on paljon vaikutteita konstantinopolilaisesta arkkitehtuurista. Kirkosta tehtiin moskeija vuonna 1430 osmanien vallattua kaupungin ja se tunnettiin nimellä Kazantzilarin moskeija ("Kupariseppien moskeija").

Lähteet
-------

1. 1 2 3  Παναγία των Χαλκέων, Θεσσαλονίκη Υπουργείο Πολιτισμού και Αθλητισμού.  Arkistoitu 4.3.2016. Viitattu 22.4.2015.
2. 1 2 3  Paleochristian and Byzantine Thessaloniki *Visit Greece*.  Arkistoitu 27.6.2015. Viitattu 22.4.2015.
3. ↑  Paleochristian and Byzantine Monuments of Thessalonika UNESCO World Heritage Centre. Viitattu 22.4.2015.

Aiheesta muualla
----------------

* Kuvia tai muita tiedostoja aiheesta **Panagía Chalkéonin kirkko** Wikimedia Commonsissa
**Möhöjuuri** on ristikukkaisilla kasveilla, kuten kaalilla, rypsillä ja rapsilla tavattava kasvitauti. Sen aiheuttaa *Plasmodiophora brassicae* -möhösieni. Eläessään isäntäkasvissa tämä möhösieni aiheuttaa kasvin juuriin suuria muodottomia äkämiä, mistä kasvitauti on saanut nimensä. Juuriin muodostuvat äkämät lahoavat mätäneväksi massaksi.

Oireet ja torjunta
------------------

Mikäli tauti iskee kasvin pääjuureen, seurauksena on kasvin lakastuminen. Sivujuureen muodostuvat tautiäkämät eivät välttämättä haittaa kasvua. Pahimmillaan seurauksena on sadon tuhoutuminen, jolloin taloudelliset vahingot voivat olla mittavia.

Tauti on vaikeasti torjuttava. Möhöjuuren muodostamat lepoitiöt voivat säilyä maassa jopa 10-20 vuotta, minkä vuoksi taudin torjuminen edellyttää sitä, että saastuneilla mailla ristikukkaisten viljelyä on vältettävä ainakin viisi vuotta. Kasvualustan korkealla pH:lla (yli 7,2) on tautia torjuva vaikutus. Möhöjuuri ei kuulu kompostiinkaan, koska se ei tuhoudu edes lämpökompostorissa..

Aiheuttaja ja elinkierto
------------------------

Möhösienet eivät ole nimestään huolimatta sieniä, vaan ne luetaan nykyään *Rhizaria*-nimiseen kuntaan. Niiden asema eliökunnan luokittelussa oli pitkään hyvin epäselvä, ja tarkemman tutkimustiedon puuttuessa niitä pidettiin jonkinlaisina alkeellisina sieninä, alkueliöinä tai niiden välimuotoina aina 1900-luvun lopulle saakka.

Möhöjuurella kasvullinen vaihe on infektoituneen isäntäsolun sisälle muodostuva monitumainen haploidi limakko eli plasmodi. Tämä limakko muodostuu juurikarvan soluun, kun lepoitiöstä itänyt parveiluitiö on infektoinut sen. Limakosta muodostuu uintisiimallisia parveiluitiöitä eli sekundaarisia tsoosporeja, jotka infektoivat uusia juurikarvasoluja. Juurikarvasoluista infektio leviää juuren kuoreen, jonka soluissa muodostuu uusia niin sanottuja sekundaarisia limakkoja, ja ilmeisesti tässä vaiheessa limakoiden tumissa tapahtuu karyogamia eli haploidien tumien yhtyminen diploideiksi. Tässä vaiheessa isäntäkasvin juureen syntyy äkämiä. Sekundaarisissa limakoissa tapahtuu meioosi, jonka tuloksena vapautuu haploideja lepoitiöitä. Äkämän lahotessa nämä vapautuvat maaperään.

Lähteet
-------

* Farmit.net: Möhöjuuri (Arkistoitu – Internet Archive) (viitattu 12.2.2010)
* Rikkinen, Jouko: Leviä, sieniä ja leväsieniä. Yliopistopaino, 1999. ISBN 9789515703637
* Taksonomian lähde: Bass, D. *et al.*: Phylogeny of Novel Naked Filose and Reticulose Cercozoa: Granofilosea cl. n. and Proteomyxidea Revised.  *Protist*, 2008, 160. vsk, nro 1, s. 75-109. Artikkelin verkkoversio.  (englanniksi)

|  |  |  |
| --- | --- | --- |
| 

|  |  |
| --- | --- |
| Taksonitunnisteet | 
* Wikidata: Q1378682
* Wikispecies: Plasmodiophora brassicae
* AusFungi: 60033062
* CoL: 4JM8S
* EoL: 187887
* EPPO: PLADBR
* Fungorum: 214750
* GBIF: 3204312
* iNaturalist: 383689
* IRMNG: 10382762
* ITIS: 181447
* MycoBank: 214750
* NBN: BMSSYS0000014651
* NCBI: 37360
* NZOR: 15f690f3-315d-4309-ae24-28b4818ce73f
* PPE: plasmodiophora-brassicae

 |

 |

1. ↑  Paula Ritanen-Närhi: Hävitä puutarhan hankalat jätteet.  *Kotipuutarha*, 2023, nro 8, s. 53. Helsinki:  Puutarhaliitto ry. ISSN 0355-8673.
Mirosław Hermaszewski
**Mirosław Hermaszewski** (15. syyskuuta 1941 Lipniki, Ukrainan valtakunnankomissariaatti – 12. joulukuuta 2022 Varsova, Puola) oli lentäjä ja Puolan ensimmäinen avaruuslentäjä. 

Mirosław Hermaszewski toimi lentäjänä Puolan ilmavoimissa ja valmistui vuonna 1971 yleisesikuntakurssilta Varsovassa. Hänet valittiin kosmonauttikoulutukseen 25. marraskuuta 1976 Interkosmos-ohjelmassa. Hän lensi avaruuteen 27. kesäkuuta 1978 Sojuz 30 -avaruusaluksella. Hän työskenteli noin kahdeksan vuorokautta Saljut 6 -avaruusasemalla ja palasi maahan 5. heinäkuuta.

Hermaszewski opiskeli lentonsa jälkeen Vorošilovin sotilasakatemiassa Moskovassa ja valmistui 1982. Vuonna 1981 hän oli yksi kahdestakymmenestä upseerista, jotka muodostivat "Puolan kansallisen pelastuksen sotilaskomitean". Hän yleni prikaatikenraaliksi ja toimi Deblinin lentokoulun päällikkönä. 2000-luvun alussa Mirosław Hermaszewski oli Puolan ilmavoimien lentoturvallisuustoimiston päällikkö ja Puolan puolustusministerin neuvonantaja. 

Hermaszewski oli naimisissa Emilia Hermaszewskan kanssa, ja he saivat kaksi lasta (s. 1966 ja 1974).

Lähteet
-------

1. ↑  Miroslaw Hermaszewski, first Pole in space, dies at 81  12.12.2022. PAP. Viitattu 12.12.2022. (englanniksi)

Aiheesta muualla
----------------

* Peter Stache: *Raumfahrer von A bis Z.* Berlin: Militärverlag der Deutschen Demokratischen Republik 1988, ISBN 3-327-00527-3
* Mirosław Hermaszewskin elämäkerta spacefacts.de-sivustolla (saksaksi)

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Saksa
* Yhdysvallat
* Puola

 |

 |
**Suomen taideakatemian palkinto** on Suomen taideakatemian kuvataidepalkinto, jota on jaettu joka toinen vuosi alkaen vuodesta 2013. Palkinto on Suomen suurimpia Ars Fennican jälkeen.

Palkinto myönnetään parhaassa luomisvireessään olevalle ja kansainvälisesti kiinnostavalle suomalaiselle kuvataiteilijalle, joka ei aiemmin ole saanut suuria palkintoja. Palkintosummaan 25 000 euroa liittyy näyttely modernin taiteen museo Emmassa ja näyttelykirja. Palkintoehdokkaat ja valintalautakunnan kokoonpano julkistetaan jakovuoden keväällä.

Palkinnon saajat
----------------

* 2013 Tuomas A. Laitinen
* 2015 Camilla Vuorenmaa
* 2017 Outi Pieski
* 2019 Aaron Heino
* 2022 Katarina Reuter

Lähteet
-------

1. 1 2 3 4 5 6  Suomen taideakatemia: Palkinnot (Arkistoitu – Internet Archive) Viitattu 27.10.2022.
2. ↑  Ilkka Mattila: Suomen taideakatemian 25 000 euron palkinnon sai Katarina Reuter. Helsingin Sanomat 15.6.2022. Viitattu 9.3.2023.
3. ↑  Suomeen uusi 25 000 euron kuvataidepalkinto, Turun Sanomat 30.1.2013. Viitattu 27.10.2022.
4. ↑  Emmamuseum: Suomen taideakatemian palkinto myönnetty kuvataiteilija Katarina Reuterille 15.06.2022, viitattu 27.10.2022.
**Eino Kari Johannes Salminen** (s. 6. joulukuuta 1943 Jyväskylä) on suomalainen eläköitynyt yritysjohtaja ja osuustoimintaliikkeen vaikuttaja, joka on saanut kauppaneuvoksen arvonimen.

Kari Salminen syntyi Erkki ja Katri Salmisen perheeseen ja avioitui 1967 Terttu Toivosen kanssa. Hän tuli ylioppilaaksi Tampereen lyseosta 1964 ja valmistui ekonomiksi Tampereen yliopistosta 1970. Salminen on myös suorittanut useita liikkeenjohdon kursseja ja opintokokonaisuuksia. Hän oli Talous-Osuuskaupan liikkeenjohdon assistentti Varkaudessa 1968–1969, SOK:n luottotarkastaja Kokkolassa 1969–1971 ja Tampereella 1971–1974, Kauppakunta Pohjois-Hämeen toimitusjohtaja Mäntässä 1974–1978, Kauppakunta Kalannin, sittemmin Osuuskauppa Vakkaseutu, toimitusjohtaja Uudessakaupungissa 1978–1981 ja Osuuskauppa Maakunnan toimitusjohtaja Kajaanissa 1981–1985.

Osuuskauppa Arinan pitkäaikainen toimitusjohtaja Oulussa Salminen oli 1985–2001. Hän työskenteli myös Merikello Oy:n, Fikkari Oy:n, Arinan Salet Oy:n ja Jukartu Oy:n toimitusjohtajana ja hallitusten puheenjohtajana. Salmisella oli työuransa aikana lisäksi useita kaupan alan, osuustoiminnallisia ja muita luottamus- ja asiantuntijatehtäviä. Kauppaneuvoksen arvonimen hän sai 1995. Salminen yhdistettiin 1990-luvun lopussa kansanedustajaehdokas Ulla Karvon vaalirahoituksesta nousseeseen julkiseen keskusteluun.

Lähteet
-------

1. 1 2 3  Turunen, Harri: Kauppaneuvos Kari Salminen (1943–). *Suomen talouselämän vaikuttajat* -verkkojulkaisu (maksullinen). 16.4.2014. Suomalaisen Kirjallisuuden Seura. Viitattu 20.9.2023.
2. ↑  Raija Forsström: Kotimaa. Arinan johtaja ehdotti vaalirahan antamista. (Tilaajille) *Helsingin Sanomat*.  19.4.1999. Viitattu 20.9.2023.
Lamposaaren lossi huhtikuussa 2022.
**Lamposaaren lossi** on Lappeenrannassa mantereeseen kuuluvan Muukonniemen ja Lamposaaren välillä liikennöivä Finferriesin lossi. Se ylittää Laihianselän ja Turkianlahden välisen noin 400 metriä leveän salmen, jossa kulkee sallitulta syväykseltään 2,4 metriä oleva vesiväylä. Lossin kautta kulkee Utrasaarentie eli yhdystie 14826.

Lossiyhteys valmistui vuonna 1963. Lamposaaressa oli parhaimmillaan 300 henkilöä työllistänyt saha, joka paloi vuonna 1967. Lamposaari on pengertien kautta yhteydessä pienempään Utrasaareen. Vuonna 2005 Lamposaaressa ja Utrasaaressa oli 81 asukasta.

Lossi liikennöi maanantaista sunnuntaihin tarvittaessa. Reitin pituus on 380 metriä. Nykyisin käytössä oleva lossi on Parkano Oy:n vuonna 1972 rakentama lautta numero 195, jonka kannella on tilaa noin kymmenelle henkilöautolle ja hyötykuorma on 44 tonnia. Lautan koko on 27,3 × 6,8 metriä, syväys 1,8 metriä ja kuivapaino 72 tonnia.

Lähteet
-------

1. 1 2  Lappeenrannan karttapalvelu Lappeenrannan kaupunki. Viitattu 16.6.2015.
2. 1 2  Lamposaari Suomen Lauttaliikenne. Viitattu 16.6.2015.
3. ↑  Kartan haku *Kansalaisen karttapaikka*. Maanmittauslaitos. Viitattu 16.6.2015.
4. ↑  Sudensalmi, Sari: Saaressa asuminenko ainaista paratiisia? (Mielipidekirjoitus) *Etelä-Saimaa*.  21.7.2014. Kaakon Viestintä.  Arkistoitu 4.3.2016. Viitattu 16.6.2015.
5. ↑  Rakennetun ympäristön nykytila *Etelä-Karjalan maisema- ja kulttuurialueselvitys, osa 2*.  2008. Etelä-Karjalan liitto.  Arkistoitu 5.3.2016. Viitattu 16.6.2015.
6. ↑  Suur-Saimaan luonto- ja virkistysalue selvitys  6.7.2005. Etelä-Karjalan liitto.  Arkistoitu 5.3.2016. Viitattu 16.6.2015.
**Uskollinen Bobby** (engl. *Greyfriars Bobby*) on John Hendersonin ohjaama brittiläinen seikkailuelokuva vuodelta 2005. Elokuvan pääosissa ovat James Cosmo, Oliver Golding, Gina McKee, Sean Pertwee, Greg Wise, Thomas Lockyer ja Christopher Lee.

Tositarina Bobby-nimisestä terrieristä, joka 1800-luvun Edinburghissa vartioi vuosia isäntänsä hautaa ja joutui huimiin seikkailuihin.

Alkuperäinen Greyfriars Bobby oli skyenterrieri Eleanor Atkinsonin romaanissa. Tarinasta on tehty aiemmin elokuva *Iloinen hännänheiluttaja* (*Greyfriars Bobby*) vuonna 1961.

Näyttelijät
-----------

|  |  |  |
| --- | --- | --- |
|  James Cosmo  | … |  James Brown, haudankaivaja
  |
|  Oliver Golding  | … |  Ewan Adams
  |
|  Gina McKee  | … |  Maureen Gray
  |
|  Sean Pertwee  | … |  Duncan Smithie
  |
|  Christie Mitchell  | … |  Mary McPherson
  |
|  Greg Wise  | … |  Ministeri Lee
  |
|  Thomas Lockyer  | … |  John Gray
  |
|  Christopher Lee  | … |  Herra rovasti
  |
|  Ronald Pickup  | … |  Cecil Johnson
  |
|  Ian Richardson  | … |  Tuomari
  |
|  Ardal O'Hanlon  | … |  Coconut Tam
  |
|  Kirstie Mitchell  | … |  Ada Adams
  |

Tuotanto
--------

*Uskollisen Bobbyn* käsikirjoittivat ohjaaja John Henderson, Richard Mathews ja Neville Watchurst. Elokuvan tuotti Christopher Figg ja Alex Swan Piccadilly Picturesille ja The Oxford Film Companylle.

*Uskollinen Bobby* kuvattiin Skotlannissa ja Englannissa Lancashiren Burnleyssa 6 miljoonan punnan budjetilla.

Julkaisu
--------

*Uskollinen Bobby* sai ensi-iltansa Cannes Film Marketilla Ranskassa 11. toukokuuta vuonna 2005. Yhdysvalloissa elokuva sai ensi-iltansa San Diegon lastenelokuvajuhlilla 29. lokakuuta 2005. Kotimaassaan Isossa-Britanniassa elokuva julkaistiin 16. marraskuuta 2005 Lontoon lastenelokuvajuhlilla.

*Uskollinen Bobby* pääsi ensimmäisen kerran teatterilevitykseen Irlantiin 10. helmikuuta vuonna 2006. Isossa-Britanniassakin elokuva pääsi teatterilevitykseen samana päivänä. Elokuvaa esitettiin Yhdysvalloissa Seattlen elokuvajuhlilla 28. toukokuuta vuonna 2006. *Uskollinen Bobby* julkaistiin DVD:lle Yhdysvalloissa 10. huhtikuuta vuonna 2007. Suomessa elokuva ei päässyt teatterilevitykseen, mutta elokuva esitettiin televisiossa ensimmäisen kerran 12. helmikuuta vuonna 2012.

Elokuvan nimikkeenä on *he Adventures of Greyfriars Bobby* Ison-Britannian ja Yhdysvaltain DVD-julkaisuissa.

Lähteet
-------

1. 1 2 3 4 5 6 7 8 9 10 11 12 13 14  Uskollinen Bobby (2005) *imdb.com*. IMDB.com. Viitattu 29.12.2012. (englanniksi)
2. ↑  *Greyfriars Bobby*, the book by Eleanor Atkinson: Project Gutenberg website.

Aiheesta muualla
----------------

* *Uskollinen Bobby* Internet Movie Databasessa. (englanniksi)
* *Uskollinen Bobby* Elonetissä.
* *Uskollinen Bobby* AllMoviessa. (englanniksi)
***The Walking Dead: Torn Apart*** on televisiosarja *The Walking Deadiin* perustuva kuuden jakson mittainen nettisarja. Sarja julkaistiin 3. lokakuuta 2011 AMC:n nettisivuilla. Sarja kertoo *The Walking Deadin* ensimmäisen tuotantokauden pilottijaksossa esiintyneen "Bicycle Girl" -nimellä kutsutun zombin eli kulkijan tarinan ennen muuttumistaan kulkijaksi.

Juoni
-----

**Varoitus:  Seuraava kirjoitus paljastaa yksityiskohtia juonesta.**
Hannah, kahden lapsen äiti, herää auto-onnettomuudesta ja huomaa kahden lapsensa kadonneen. Hän juoksee ex-miehensä Andrew’n taloon ja löytää heidät sieltä. Lapset ovat vähällä joutua Hannahin ex-miehen kulkijaksi muuttuneen vaimon tappamiksi, mutta Hannah tappaa sen. Takaumassa näytetään, kuinka Andrew menee naapuritaloon etsimään tarvikkeita ja joku pyytää häntä ampumaan kulkijoiksi muuttuneet lapsensa, sekä erään naapurinsa, jota on purtu, koska ei itse pysty siihen. Taivaalla lentää helikopteri, joka kuuluttaa eloonjääneitä menemään erääseen puistoon. Hannah ja lapset alkavat juosta sitä kohti, mutta Hannah on saanut pureman, joten hän antaa aseensa lapsille ja käskee heidän juosta. Hän uhraa itsensä kulkijoille pelastaakseen heidät. Myöhemmin hän herää kulkijana.

**Juonipaljastukset päättyvät tähän.**

Rooleissa
---------

|  |  |  |
| --- | --- | --- |
|  Lilli Birdsell  | … |  Hannah
  |
|  Rick Otto  | … |  Andrew
  |
|  Griffin Cleveland  | … |  Billy
  |
|  Madison Leisle  | … |  Jamie
  |
|  Rex Linn  | … |  Palmer
  |
|  Danielle Burgio  | … |  Judy
  |

Jaksot
------

1. A New Day
2. Family Matters
3. Domestic Violence
4. Neighborly Advice
5. Step-Mother
6. Everything Dies

Lähteet
-------

1. ↑  AMC Launches "The Walking Dead" Webisodes on Monday, October 3 at 2 PM *TheFutonCritic.com*. Viitattu 9.8.2014. (englanniksi)
**Železnogorsk** (ven. Железного́рск ) on suljettu kaupunki Krasnojarskin aluepiirissä Etelä-Siperiassa Venäjällä, noin 54 km Krasnojarskista koilliseen. Kaupunki sijaitsee muutamia kilometrejä Jenisein itäpuolella.

Itse Železnogorskin kaupungin lisäksi suljettuun kaupunkikuntaan kuuluvat taajamat Podgornyi, Tartat, Dodonovo ja Novyi Put sekä Šiveran kylä. Vuonna 2010 kaupungin asukasluku oli 84 795, Podgornyin kaupunkityyppisen taajaman 6 760 ja koko kaupunkipiirin 93 841. 

Paikkakunta perustettiin 1950 ja kaupunki siitä tuli 1954. Nykyisen nimensä se sai 1994. Aiemmin kaupungin nimi oli **Krasnojarsk-26**, ja myös nimiä *Sotsgorod*, *Atomgrad* ja "*p/ja 9*" (п/я 9) on käytetty. Neuvostoaikana kaupunki oli täysin salainen, sitä ei ollut merkitty mihinkään julkisiin karttoihin.

Železnogorsk on ollut ja on tärkeä sotateollisuuteen liittyvä ydin- ja satelliittiteknologian keskus. Tärkein tuotantolaitos on plutoniumia jalostava *Gorno-himitšeski kombinat* ("Vuorikemian kombinaatti"). 

Kaupungissa on myös Venäjän siviilitietoliikennesatelliittijärjestelmien tärkein tuotantolaitos Rešetnjov-yhtiö (*OAO "Informatsionnyje sputnikovyje sistemy"*).

Lähteet
-------

1. ↑  V.H. Peihvasser: *Novyi Atlas avtomobilnyh dorog 2006–2007. Rossija – Strany SNG – Pribaltika* 1:750 000, 1:1 500 000 (+ 1:4000 000). Minsk: Tribum, 220053 g. Minsk.  ISBN 985-409-072-8.  (venäjäksi)
2. ↑  Federalnaja služba gosudarstvennoi statistiki (Venäjän federaation tilastovirasto), www.gks.ru: Vserossijskaja perepis naselenija 2010. Tom 1. Tšislennost i razmeštšenije naselenija. (Koko Venäjän kattava väestönlaskenta 2010. Osa 1. Väestön lukumäärä ja jakauma. Taulukko 11 (MS Excel-taulukko))  2012. Moskova:  ИИЦ «Статистика России».  Arkistoitu 15.3.2013. Viitattu 6.8.2014. (venäjäksi)

### Muuta lähteet

* Kaupunginhallinnon sivut (venäjäksi)

Aiheesta muualla
----------------

* Краснояркий Горно-Химический комбинат www.wdcb.ru (venäjäksi)
* Zhelesnogorsk - the last paradise on earth Epävirallinen kaupunkisivusto (venäjäksi) (englanniksi)
* Suljetun kaupungin muotokuvagalleria (1999) (Arkistoitu – Internet Archive) www.pwhenry.ch

Krasnojarskin aluepiirin piirijako
**Kaupunkipiirit:**
  

Atšinsk •
Bogotol
Borodino •
Divnogorsk •
Jeniseisk •
Kansk •
Kedrovyi •
Krasnojarsk •
Lesosibirsk •
Minusinsk •
Nazarovo •
Norilsk •
Šarypovo •
Solnetšnyi •
Sosnovoborsk •
Zelenogorsk •
Železnogorsk

**Piirit:**
  

Aban •
Atšinsk •
Balahta •
Berjozovka •
Biriljussy •
Bogotol •
Bogutšany •
Bolšaja Murta •
Bolšoi Upui •
Dzeržinskoje •
Evenkia •
Idrinskoje •
Ilanski •
Irbeiskojen •
Jemeljanovo •
Jeniseisk •
Jermakovskoje •
Kansk •
Kazatšinskojen piiri •
Karatuzkoje •
Kežma •
Kozulka •
Krasnoturansk •
Kuragino •
Mana •
Minusinsk •
Motygino •
Nazarovo •
Nižni Ingaš •
Novosjolovo •
Partizanskoje •
Pirovskoje •
Rybnoje •
Sajan •
Šarypovo •
Severo-Jeniseiski •
Suhobuzimskoje •
Šušenskoje •
Taimyr •
Tasejevo •
Turuhansk •
Tjuhtet •
Ujar •
Užur
**Ruukinkankaan koulu** on koulu Suomussalmella. Se perustettiin vuonna 1857.*lähde?* Ruukinkankaan koulun alkuperäinen nimi on Ämmänruukki.*lähde?* Koulussa on sekä ala- että yläaste. Ruukinkankaan koulu on Suomussalmen suurin koulu oppilasmäärältään. Koulussa on oppilaita yhteensä 549.*lähde?* Ruukinkankaan koulu sijaitsee Ruukinkankaan asuinalueella. Koulussa on liikuntahalli ja liikuntasali. Ruukin urheilukenttä on noin kahden neliökilometrin kokoinen.*lähde?* Ruukin liikuntahallissa pelataan syksyisin ja talvisin salibandyä, jalkapalloa ja lentopalloa. Koulun lähellä on SuPSin kotiareena eli jäähalli.
Ruukinkankaan koulun välittömässä läheisyydessä sijaitsee Suomussalmen lukio, liikuntahalli, urheilukenttä sekä jäähalli.

Lukuvuonna 2016-2017 Ruukinkankaan koulu laajentui 550 oppilaaseen, kun Piispajärven ja Taivalalasen koulut lakkautettiin

Alaluokat siirrettiin konttikouluihin Alvarille ja yläluokille rakennettiin kontit koulun pihalle, syynä ovat koulurakennusken sisäilmaongelmat.

Lähteet
-------

1. 1 2  Ruukinkankaan koulu; koulun esittely Suomussalmen kunta. Viitattu 25.2.2019.
2. ↑  Taivalalasen koulu Suomussalmen kunta.  Arkistoitu 12.6.2018. Viitattu 25.2.2019.
**Porkarpaatit** olivat alkujaan kalastukseen käytettäviä paatteja*selvennä*, jotka olivat porkarien eli kalatukkukauppaan erikoistuneiden porvarien omistamia. Porkarit purjehtivat niillä myymään kalasaaliitaan.

Porkarpaatti Naantalin edustalla. Taustalla Kultaranta.

Porkarpaatti
------------

Laivamallin alkuperä on jo ensimmäiseltä vuosituhannelta. Tyyli on tunnettu Pohjois-Euroopassa alueella, joka ulottuu Atlantin rannikolta kaikkiin Itämeren maihin.

### Porkarpaatti Eufrosyne

Eufrosyne oli Rauman meripartiolippukunnan Myrskypoikien porkarpaatti, jolla partiolaiset purjehtivat vuosina 1946–52.

  

### Porkarpaatti Santtio

Pyhärannan Santtion kylän lippulaiva on replika Eufrosyne – paatista. 

Raumalainen puulaivojen asiantuntija Heikki Jose Kivinen ja purjehtijaveteraani Aake Fagerström ehdottivat Eufrosyneä replika-aluksen esikuvaksi. Eufrosynen piirustuksia ei löytynyt. Paatista oli kuitenkin paljon kuvia, mikä auttoi replikan suunnittelussa. Lisäksi raumalaiset Kivinen ja Fagerström olivat purjehtineet Eufrosynellä ja muistivat sen pienimmätkin yksityiskohdat. 

Kivinen suunnitteli replikan. Laivanrakennusinsinööri Tommi Korte teki runkopiirustuksen Raimo Majaman avustuksella. 

Santtio-porkarpaatin rakentamisessa kunnioitettiin alkuperäistä rakennetta niin pitkälle kuin se oli mahdollista.

Santtion kyläyhdistys aloitti porkarpaattinsa suunnittelun vuonna 1997, ja se kastettiin heinäkuussa 2011. Projektin toteutus ja suunnittelu maksoi noin 100 000 euroa.

Kolmimastoisen porkarpaatin pituus on 8,60 metriä ja leveys 3,20 metriä. Seilien yhteispinta-ala on 45 m² ja mastot ovat n. 8,80 metriä korkeat vesirajasta mitattuna. Syväyslukema on 1 metri. Purjeet ovat priistankoseilejä.

Lähteet
-------

1. 1 2 3   (Arkistoitu – Internet Archive)
2. ↑

* Rouhio, Antti (7.3.2004). *"Porkarpaatilla pasutuksen aika"*.
* Matti Nurmi ja Esa Urhonen, "Porkarpaatti lippulaivana", Santtioseura ry. 2014

Aiheesta muualla
----------------

* Lounaissaariston talonpoikaisveneet
* Raumakuvasto
* Santtio (Arkistoitu – Internet Archive)
* Suomen merimuseo
* Åbo Akademi
Black Caucusin perustajajäsenet.
**Congressional Black Caucus** (**CBC**) on Yhdysvaltain kongressissa vaikuttava ryhmä, joka ajaa erityisesti afroamerikkalaisten etuja kongressissa. Se perustettiin vuonna 1971. Selkeä enemmistö ryhmän jäsenistä on sen perustamisesta lähtien kuulunut demokraattiseen puolueeseen, mutta sen jäseninä on ollut myös republikaaneja.

Yhdysvaltain 115. kongressissa (2017–19) Black Caucusiin kuului yhteensä 49 jäsentä. Näistä 45 oli edustajainhuoneen edustajia, kaksi senaattoreita ja kaksi ei-äänioikeutettuja kongressiedustajia. Jäsenistä vain yksi (Mia Love, Utah) oli republikaani.

Ryhmän nykyiset johtohenkilöt
-----------------------------

* Steven Horsford (D-NV) – puheenjohtaja
* Yvette Clarke (D-NY) – 1. varapuheenjohtaja
* Troy Carter (D-LA) – 2. varapuheenjohtaja
* Marilyn Strickland (D-WA) – whip
* Lucy McBath (D-GA) – sihteeri

Lähteet
-------

1. ↑  About the CBC *Congressional Black Caucus*. Viitattu 3.6.2017. (englanniksi)
2. ↑  Membership *Congressional Black Caucus*. Viitattu 3.6.2017. (englanniksi)
3. ↑  Congressional Black Caucus *cbc.house.gov*. Viitattu 22.9.2023. (englanniksi)
**Bouchra Ghezielle** (arab. بُشرا غزال‎, o.s. **Ben Thami**, s. 19. toukokuuta 1979 Khemisset, Marokko) on ranskalainen keskimatkojen juoksija.

Marokkoa edustanut Ghezielle osallistui ensimmäisiin arvokisoihinsa 1997 Torinon maastojuoksun MM-kisoissa, joissa hän sijoittui nuorten sarjassa viidenneksikymmenenneksiseitsemänneksi. Seuraavana vuonna hän oli Marrakechin maastojuoksun MM-kisoissa nuorten sarjassa neljäskymmenesseitsemäs ja voitti pronssia Annecyn yleisurheilun nuorten MM-kisoissa 1 500 metrin juoksussa ajalla 4.12,76. Vuonna 1999 hän sijoittui Belfastin maastojuoksun MM-kisoissa lyhyellä matkalla kolmanneksikymmenenneksikahdeksanneksi.

Ghezielle sai Ranskan edustusoikeuden 9. kesäkuuta 2005. Tämän jälkeen hän juoksi 1 500 metrillä Euroopan cupin kolmanneksi ajalla 4.08,02. Helsingin MM-kisoissa samana vuonna hän oli matkalla kolmas ajalla 4.02,45. Kauden lopussa hän sijoittui matkalla neljänneksi IAAF:n yleisurheilufinaalissa ajalla 4.01,28. Ghezielle voitti Ranskan sisäratojen mestaruuden 3 000 metrin juoksussa vuonna 2006.

Gheziellen helmikuussa 2008 antamassa dopingnäytteessä oli epoa. Hän sai neljän vuoden kilpailukiellon ajalle 13.5.2008–12.5.2012.

Henkilökohtaiset ennätykset
---------------------------

Lähde: IAAF
### Ulkoradat

* 800 metrin juoksu: 2.00,29 (2005)
* 1 500 metrin juoksu: 4.01,28 (2005)
* 2 000 metrin juoksu: 5.56,27 (1999)
* 3 000 metrin juoksu: 8.35,41 (2005)
* 5 000 metrin juoksu: 15.12,17 (2006)

### Sisäradat

* 1 500 metrin juoksu: 4.08,12 (2006)
* 3 000 metrin juoksu: 8.50,63 (2006)

Lähteet
-------

1. 1 2 3 4  Bouchra Ghezielle Kansainvälinen yleisurheiluliitto.  (englanniksi)
2. ↑  , s. 9
3. ↑  Doping Rule Violation  13.11.2008. IAAF. Viitattu 8.7.2010. (englanniksi)

Aiheesta muualla
----------------

* (ranskaksi)

|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* World Athletics
* Tilastopaja 🔒

 |

 |
**Syvälahden koulu** on Turun Hirvensalossa syksyllä 2018 aloittanut yhtenäiskoulu. Se on uuden Syvälahden monitoimitalon suurin käyttäjä kirjaston, nuorisopalvelutilojen, neuvolan ja päiväkodin rinnalla. Koulun rehtorina toimii Jarmo Salo.

Syvälahden yhtenäiskouluun siirtyi noin 40 oppilasta Haarlan koulusta Hirvensalon eteläpäästä, noin 125 oppilasta Hirvensalon vanhimmasta koulusta Wäinö Aaltosen koulusta ja noin 400 oppilasta Turun Samppalinnanmäellä sijaitsevasta Luostarivuoren koulusta.

Koulun tilaratkaisuissa ei ole käytetty lainkaan pitkiä käytäviä, eikä pulpettejakaan ole. Luokat on jaettu "kortteleihin", joiden keskellä on toreiksi kutsutut keskustilat. Yhdessä korttelissa työskentelee noin sata lasta ja neljä opettajaa erilaisten ryhmien ja opetustilanteiden vaatimissa muunneltavissa tiloissa. Sekä tilaratkaisut että opetussuunnitelmat kannustavat oppilaiden väliseen yhteistyöhön.

Lähteet
-------

1. 1 2  Töykkälä, Esa: Koulu, joka on tarkoitettu kaikille *Aamuset*.  4.8.2017.  Arkistoitu 23.7.2018. Viitattu 23.7.2018.
2. ↑  Syvälahden monitoimitalo etenee aikataulussa  17.5.2017. Turun kaupunki. Viitattu 23.7.2018.
**Werner Voigt** (26. kesäkuuta 1947 – 22. huhtikuuta 2023) oli saksalainen jalkapallovalmentaja ja keskikenttäpelaaja.

Ura pelaajana
-------------

Voigt aloitti pelaajauransa juniorina kotikaupunkinsa Windaun SG Niederlehmessä ja Dynamo Königs Wusterhausenissa. Vuonna 1964 hän siirtyi Berliner FC Dynamon juniorijoukkueeseen, josta nousi edustusmiehistöön 1968. Voigt edusti Stasin joukkueena tunnettua Dynamoa viiden kauden ajan, muttei onnistunut nousemaan vakiomiehistöön. Otteluita DDR-Oberligassa kertyi vain 26.

Voigt siirtyi vuonna 1973 1. FC Union Berliniin, jossa pelasi kaksi kautta. Peliaikaa tuli enemmän kuin Dynamossa, mutta Voigt ei edelleenkään ollut avauskokoonpanon vakiomiehiä. Hän jätti Unionin 1975 ja pelasi uransa viimeisen kauden FSV Union Fürstenwaldessa.

Ura valmentajana
----------------

Pelaajauransa jälkeen Voigt jatkoi uraansa jalkapallon parissa valmennustehtävissä. Hän toimi Berliner FC Dynamon juniori- ja reservivalmentajana. Vuonna 1986 hän siirtyi FC Hansa Rostockin päävalmentajaksi. Hän nosti debyyttikaudellaan seuran DDR-Oberligaan sekä FDGB-Pokalin finaaliin ja luotsasi sen parhaimmillaan liigassa neljänneksi kaudella 1988/89. Voigtin johdolla Hansa Rostock pelasi myös UEFA Cupissa kaudella 1989/90, mutta putosi jo ensimmäisellä kierroksella.

Kauden 1989/90 jälkeen Voigt sai tehdä Hansa Rostockissa tilaa Uwe Reindersille ja heinäkuussa 1990 hän itse siirtyi DDR-Ligasta pudonneen 1. FC Union Berlinin päävalmentajaksi. Kahden Union-kauden ja Saksan jälleenyhdistymisen jälkeen Voigt jatkoi uraansa FC Stahl Brandenburgissa. Voigtin ura jatkui tämänkin jälkeen entisissä DDR-seuroissa, Berliner FC Dynamossa ja Dynamo Dresdenissä. Saatuaan potkut Dresdenistä joulukuussa 1998 Voigt oli vuosia sivussa valmennustehtävistä, kunnes siirtyi kesällä 2004 1. FC Union Berlinin reservijoukkueen peräsimeen. Syyskuussa 2004 hän nousi edustusjoukkueen valmentajaksi, mutta sai potkut jo joulukuussa.

Kesällä 2005 Voigtista tuli SV Lichtenbergin päävalmentaja. Hän valmensi seuraa kolme kautta NFV-Verbandsligassa ja saavutti parhaimmillaan toiseksi 2007/08.

### Meriitit valmentajana

* DDR-Liga: 1987
* FDGB-Pokal
	+ Hopeaa: 1987

Lähteet
-------

1. ↑  Werner Voigt Transfermarkt-sivustolla (englanniksi)


|  |  |  |
| --- | --- | --- |
| Edeltäjä:**Claus Kreul** | **FC Hansa Rostockin päävalmentaja**1986–1990 | Seuraaja:**Uwe Reinders** |

|  |  |  |
| --- | --- | --- |
| Edeltäjä:**Hartmut Schade** | **Dynamo Dresdenin päävalmentaja**4/1998–12/1998 | Seuraaja:**Damian Halata** |
Akvaariolinna on Vantaan Petikossa toimiva akvaarioalan erikoismyymälä.
**Akvaariolinna** oli Vantaan Petikossa toiminut yleisöakvaario, jossa oli keskusterraario sekä erilaisia makean- ja meriveden akvaarioita. Se sijaitsi alueella, jossa on paljon huonekaluliikkeitä. Akvaariolinna avattiin 1983. Akvaariolinna on nykyään Suomen suurimpiin kuuluva akvaarioalan erikoismyymälä.

Akvaariolinnan alkuvuodet yleisönäyttelyineen
---------------------------------------------

Alkuperäisen Akvaariolinnan terraarioissa oli käärmeitä, liskoja, muita matelijoita ja kilpikonnia, hämähäkkejä, skorpioneja ja lintuja. Akvaariolinnassa jäljiteltiin trooppisia olosuhteita: ilma oli lämmintä ja kosteaa ja sen täytti lintujen sirkutus. Keskellä oli allas, jossa asui kaimaaneja. Altaaseen tuli puolen tunnin välein keinotekoinen sade ja koneellinen ukkosmyrsky. Yleisö pystyi seuraamaan iltapäivisin eläinten ruokintaa. Kaloja lukuun ottamatta muut yleisönäyttelyn eläimet saatiin lahjoituksina; tilat tarjoisivat kodin monelle muuten lopetusuhan alla olleelle eläimille. *lähde?*

Omistajanvaihdos seurasi vuonna 2002, jolloin Siniriutta osti sen. Se oli 24-vuotisen toimintansa aikana yksi Vantaan merkittävimpiä nähtävyyksiä Tiedekeskus Heurekan jälkeen. Akvaariolinna lopetti toimintansa kesällä 2006. Omistajan mukaan näyttelyä olisi pitänyt uudistaa niin paljon, ettei se olisi ollut kannattavaa. Samassa rakennuksessa toimi Siniriutta-niminen akvaarioliike.

Nykyään Akvaariolinna on vantaan Petikossa toimiva akvaarioalan erikoismyymälä

Akvaariolinna ja sen myöhempi omistaja
--------------------------------------

Akvaariolinna siirtyi helmikuussa 2008 uudelle yrittäjälle. Akvaariolinna oli Suomen suurimpiin kuuluva akvaarioalan erikoismyymälä, jota Suomen Akvaariotukku Oy ylläpiti Petikossa. Suomen Akvaariotukku oli Vantaan Korson suuralueen Nikinmäessä (Turskatie 5) toimiva yritys, jonka toimialana oli muu kotitaloustavaroiden tukkukauppa, ja jonka liikevaihto oli vuonna 2015 2,2 miljoonaa euroa. Yrityksen toimitusjohtaja oli Kaidi Suu ja henkilöstömäärä 9 ihmistä. Suomen Akvaariotukku Oy asetettiin konkurssiin 21.6.2021. 

Akvaariolinna jatkoi toimintaansa uuden omistajan voimin Suomen akvaariopalvelu Oy 22.6.2021 lähtien.

Lähteet
-------

1. 1 2 3  Pia Alatorvinen: Eksoottiset otukset säilyvät edelleen Petikossa. Vantaan Sanomat 13.2.2007.
2. ↑  Pääkaupunkiseudun yleisöterraariot (Arkistoitu – Internet Archive). Joonas Gustafsson 2012.
3. ↑  Trooppisten eläinten maailma aukeaa Vantaalla MTV3 2005.[vanhentunut linkki]
4. ↑  Tervetuloa Akvaariolinnaan Suomen Akvaariotukku Oy, akvaariolinna.fi. Viitattu 13.7.2016.
5. ↑  Suomen Akvaariotukku Oy kauppalehti.fi. Viitattu 13.7.2016.
6. ↑  Suomen Akvaariotukku Oy taloussanomat.fi. Viitattu 13.7.2016. [vanhentunut linkki]
7. ↑  Arkistoitu kopioSuomen Akvaariotukku Oy finder.fi.  Arkistoitu 9.7.2021. Viitattu 3.7.2021.

Aiheesta muualla
----------------

* Akvaariokaupat Aqua-Webissä (Arkistoitu – Internet Archive)
**FinE-kasvi** on koristekasveille, hedelmä- ja marjalajikkeille Suomessa annettava laatumerkintä. FinE-kasvit lisätään testatuista emokasveista, joten ne ovat perimältään taatusti haluttua lajiketta. Emokasvit puhdistetaan taudeista ja tuhoojista, mutta merkintä ei takaa, ettikö yksittäinen taimi olisi kärsinyt kasvuolosuhteistaan.

FinE on lyhenne sanoista Finnish Elite, suomalainen valio. Merkinnän myöntävät Maatalouden tutkimuskeskus ja Taimistoviljelijät ry.
Ensimmäiset FinE-kasvit julkistettiin vuonna 1997. Vuonna 2017 merkki siirtyi Taimistoviljelijät ry.n omaisuudeksi.

Lähteet
-------

1. ↑  FinE-kasvit *MTT / Luke*. Viitattu 13.8.2020.
2. ↑  Mitä ovat FinE-kasvit? *Puutarhaunelma*. Viitattu 13.8.2020.
3. ↑  FinE-taimi takaa laadun *Viherympäristöliitto*. Viitattu 13.8.2020.
4. ↑  Elina Vuori: FinE-tuotemerkki uuteen nousuun *Puutarha & Kauppa*.  Arkistoitu 13.8.2020. Viitattu 13.8.2020.

Aiheesta muualla
----------------

* FinE-kasvit lista (Arkistoitu – Internet Archive)
**Mikko Kokslien** (s. 10. maaliskuuta 1985 Lillehammer) on norjalainen uransa lopettanut yhdistetyn hiihtäjä, taustaltaan norjansuomalainen.

Kokslien voitti pronssia yhdistetyn joukkuekilpailussa Liberecin MM-kisoissa 2009. Hänen paras henkilökohtainen arvokilpailusijoituksensa on Oslon MM-kisojen 2011 normaalimäen kilpailun kuudes tila. Samoissa kisoissa hän oli mukana pronssia voittaneessa Norjan joukkueessa sekä normaalimäessä että suurmäessä. Falunin 2015 ja Lahden 2017 MM-kilpailuissa hän sai joukkuekilpailussa hopeaa.

Kokslien on voittanut urallaan seitsemän maailmancupin osakilpailua: Lillehammerissa joulukuussa 2010, Oberstdorfissa tammikuussa 2012, kahdesti Almatyssa helmikuussa 2012, Ramsaussa joulukuussa 2012, ensimmäisen Chaux-Neuven osakilpailun tammikuussa 2014 ja Lillehammerin toisen osakilpailun joulukuussa 2014. Ensimmäisen palkintosijansa hän saavutti kauden 2008–2009 päätöskilpailussa Vikersundissa oltuaan kolmas. Kokonaispisteissä hän sijoittui kaudella 2010–2011 toiseksi, kaudella 2011–2012 kolmanneksi, kaudella 2012–2013 seitsemänneksi, kaudella 2013–2014 kahdeksanneksi ja kaudella 2014–2015 yhdeksänneksi. 

Kokslien lopetti urheilu-uransa keväällä 2018.

Kokslienin äiti on suomalainen ja hän puhuu sujuvaa suomea.

Lähteet
-------

* Mikko Kokslien Kansainvälinen hiihtoliitto (FIS).  (englanniksi)

### Viitteet

1. ↑  NRK: Disse idrettsstjernene forsvinner til neste sesong *NRK*. Viitattu 11.4.2018. (norjaksi)
2. ↑  Tande voitti myös yhdistetyn sprintin – Koivuranta viides  26.3.2005. Suomen Hiihtoliitto.  Arkistoitu 2.3.2016. Viitattu 19.2.2016.

Aiheesta muualla
----------------

* Mikko Kokslienin kotisivut (Arkistoitu – Internet Archive)
*Tämä artikkeli käsittelee makeutusainetta. Kasvisukua käsittelee artikkeli steviat.*
Stevia-kasvin lehdistä tehtyä jauhetta.
**Stevia** on kasvi, josta tehdään makeutusaineita, kuten stevioliglykosideja. Makeastevian lehdistä saatavan steviolin glykosidien tiiviste on jopa 300 kertaa makeampaa kuin ruokosokeri.

Makeutusaineena stevioliglykoksideja on käytetty Japanissa vuodesta 1970 ja ne on hyväksytty elintarvikkeiden lisäaineeksi myös Sveitsissä ja Yhdysvalloissa. Euroopan komissio hyväksyi steviasta saatavien makeutusaineiden käytön marraskuussa 2011.. Stevia voidaan ilmoittaa pakkaustiedoissa  E-koodilla E960.

Terveysvaikutukset
------------------

Euroopan elintarviketurvallisuusviranomaisen EFSA:n asiantuntijain suosituksen mukaan stevioliglykosidien päivittäisen saannin ei tulisi ylittää 4 milligrammaa yhtä painokilogrammaa kohti päivässä (vastaa 75-kiloiselle henkilöllä 0,3 g/vrk). Se on kymmenesosa esimerkiksi aspartaamin rajasta. Sitä sekoitetaan yleensä muihin makeutusaineisiin, sillä niiden yhteismäärälle ei aseteta raja-arvoa. Järjestön paneelin mukaan stevia-kasvin sisältämät yhdisteet eivät ole osoittautuneet karsinogeenisiksi tai genotoksisiksi. Uudempien tutkimuksien mukaan näyttöä karsinogeenisuudesta ja mutageenisuudesta ei ole.

Stevia-kasvin sisältämät yhdisteet sisältävät glukosideja, steviosideja, jotka ovat 100–300 kertaa kidesokeria makeampia, eivätkä sisällä juurikaan energiaa. Se voi olla vähäenerginen ja glukoositon makeutusaine diabeetikoille ja kalorimäärän laskemisesta kiinnostuneille.

Lähteet
-------

1. 1 2  *Danone blir först i EU med sötningsmedel stevia*. Landsbygdens Folk 28.5.2010.
2. ↑  |EU hyväksyi ihmeaine Stevian: Ensimmäiset virvoitusjuomat kaupoissa jo jouluna *vihrealanka.fi*.  14.11.2011.
3. ↑  E960 - Stevioliglykosidit Ruokavirasto.  Arkistoitu 31.8.2022. Viitattu 31.8.2022.
4. ↑  Makeutusaine stevia on mainettaan pahempi. (Arkistoitu – Internet Archive) Helsingin Sanomat
5. ↑  F. Aguilar, U.R. Charrondiere, B. Dusemund, P. Galtier, J. Gilbert, D.M. Gott, S. Grilli, R. Gürtler, J. König, C. Lambré, J-C. Larsen, J-C. Leblanc, A. Mortensen, D. Parent-Massin, I. Pratt, I.M.C.M. Rietjens, I. Stankovic, P. Tobback, T. Verguieva, R.A. Woutersen.: Scientific Opinion on the safety of steviol glycosides for the proposed uses as a food additive (pdf) (doi:10.2903/j.efsa.2010.1537) *EFSA Journal 2010;8(4):1537 [84 pp.].*.  2010. European Food Safety Authority (EFSA), Parma, Italy. Viitattu 17.5.2011. (englanniksi)
6. ↑  Geuns JM (2003). "Stevioside". Phytochemistry 64 (5): 913–21. doi:10.1016/S0031-9422(03)00426-6. PMID 14561506.
7. ↑  Brusick DJ (2008). "A critical review of the genetic toxicity of steviol and steviol glycosides". Food Chem Toxicol 46 (7): S83–S91. doi:10.1016/j.fct.2008.05.002. PMID 18556105.
8. ↑  Goyal SK, Samsher, Goyal RK.: Stevia (Stevia rebaudiana) a bio-sweetener: a review. *Int J Food Sci Nutr. 2010 Feb;61(1):1-10.*. Viitattu 17.5.2011. (englanniksi)

Aiheesta muualla
----------------

* European Stevia Association
* YLE: Kielletty stevia kummittelee yhä tuotenimissä
* Helsingin Sanomat: Makeutusaine Stevia on mainettaan pahempi – aspartaamiakin voi annostella huolettomammin
**Timo Mauno Karake** (s. 10. joulukuuta 1941 Lahti) on suomalainen eläköitynyt kaupan alan yritysjohtaja, joka on saanut kauppaneuvoksen arvonimen.

Karakkeen vanhemmat olivat kauppias Mauno Karake ja Meeri Helvi Mäenpää. Hän avioitui 1964 Hilkka Rita Elsemaj Pohjanheimon kanssa. Karake tuli ylioppilaaksi Lahden lyseosta 1960 ja valmistui ekonomiksi Helsingin kauppakorkeakoulusta 1964. Hän oli Keskon omistaman Otra Oy:n palveluksessa Tampereella 1964, Tampereen tavaratalon henkilökuntapäällikkö 1965–1966, Helsingin tavaratalon henkilökuntapäällikkö 1966–1967, johtaja 1967–1968, toimitusjohtaja 1969–1977 ja johtokunnan puheenjohtaja 1977–1980. Citymarket-yhtiöiden toimitusjohtaja Karake oli 1971–1981 ja johtokunnan puheenjohtaja 1981–1985. Hän oli myös Keskon Non Food -ryhmän johtaja 1977–1983, käyttötavararyhmän johtaja 1984–1985, elintarvikeryhmän johtaja 1986–1995, kansainvälisten asioiden johtaja 1995–1998, varapääjohtaja 1990–1998 ja hallituksen jäsen 1977–1998. Karake on toiminut myös Liikkeenjohdon instituutin opettajana ja hänellä on olllut useita kaupan alan ja muita asiantuntija- ja luottamustehtäviä. Kauppaneuvoksen arvonimen hän sai 1993.

Lähteet
-------

1. 1 2  Hoffman, Kai: Kauppaneuvos Timo Karake (1941–). *Suomen talouselämän vaikuttajat* -verkkojulkaisu (maksullinen). 5.9.2011. Suomalaisen Kirjallisuuden Seura. Viitattu 28.9.2023.
2. ↑  Keskon Karake eläkkeelle.  *Etelä-Suomen Sanomat*, 21.5.1998, nro 135, s. 17. Kansalliskirjasto. Viitattu 28.9.2023.  (ei-vapaa)